|  |
| --- |
| Jiena nemmen! Għinni fil-fidi nieqsa tiegħi!(Mk 9,24).**LECTIO DIVINA****It-Tletin Ħadd** **Matul is-Sena (Sena B)****Mk 10,46-52**żmien ta’ riflessjoniSeminarju tal-Qalb ta’ ĠesùRabat – Għawdex2012 |

**“Ġesu’ bin David ikollok ħniena minni”**

 **“U waslu Ġeriko. Hu u ħiereġ minn Ġeriko flimkien mad-dixxipli tiegħu u ma’ kotra kbira ta’ nies, kien hemm wieħed tallab agħma, jismu Bartimew, bin Timew, bilqiegħda mal-ġenb tat-triq”** (v.46)

Kien fi żmien l-Għid u kien hemm ħafna pellegrini li minn Ġeriko kienu sejrin Ġerusalemm. L-agħma kien jinsab f’dik it-triq li minnha kienu jgħaddu. Kellhom ukoll l-obbligu li jagħmlu l-karita’.

***“tallab agħma”***: Jirċievi dak li d-dinja toffrilu. Ma jistax imexxi hu lil ħajtu. Kull dixxiplu jrid jagħraf fih sitwazzjonijiet mudlamali ta’ ħajtu: li trid tkun qabel l-oħrajn (ara Mk 10,35-40); li ma tismax il-kelma u twebbes rasek (ara Mk 8, 14-21); li jkollok viżjoni qasira, tara d-dettalji tal-liġi u tinsa l-affarijiet ċentrali (Mt 23,23-24); li ma tħobbx lil ħuk (1 Ġw 2,11)....

***“bilqiegħda”***: għandu jdejh, riġlejh u ma jista’ jagħmel xejn. Tallab fuq kollox tal-imħabba.Hi l-kundizjoni ta’ min m’għandux fih id-dawl ta’ Kristu.

***“ma’ ġenb tat-triq”***: Il-ġenb tat-triq huwa l-post fejn jinġabar il-ħmieġ. Jista’ jagħti l-każ, li Mark ried jurina lil Bartimew f’din is-sitwazzjoni biex juri l-urġenza u l-importanza tal-laqgħa tiegħu ma’ Ġesu’.

***“Bartimew”***: (bin Timew), mingħajr isem proprju, iben missieru, jista’ ikun kull wieħed minna. L-isem Timew ifisser suċċess jew unur. Huwa iben l-onorat u fl-istess ħin mċaħħad mid-dawl.

**“Dan, meta sama’ li kien Ġesu’ ta’ Nazaret, qabad jgħajjat u jgħid: ‘Ġesu’, bin David, ikollok ħniena minni!’”** (v.47)

***“meta sama’ li kien Ġesu’”***: Kellu widnejh attenti biex jisma’ l-leħen: *“Il-fidi, mela, tiġi mis-smigħ”* (Rum 10,17). *“Dan hu Ibni l-għażiż, isimgħu lilu”* (Mk 9,7): huwa l-ateġġjament li jdaħħalna fit-talb

 ***“qabad jgħajjat”***: Verb li juri kontinwita’. Hija l-*awareness* tal-kundizzjoni tiegħu Ħajja mċaħħda mill-milja tagħha li twassal lis-salmista jgħid: *“Minn qiegħ l-art insejjaħlek, Mulej; isma’, Sidi, il-leħen tiegħi”* (Salm 130,1-2). Kundizzjoni biex timxi wara Ġesu’ hija li ssib ruħek fil-bżonn u li jkollok ix-xewqa li tiġi mgħejjun.

It-talba tal-agħma tixbaħ lill-għajta ta’ Iżrael fl-Eġittu: *“Ulied Iżrael bdew jitniehdu taħt il-jasar u jgħajtu. L-L-għajat tagħhom mill-jasar wasal sa għand Alla”* (Eż 2,23); *“It-talba tal-umli tinfed is-sħab u ma toqgħodx bi kwietha qabel ma tasal qrib il-Mulej”* (Sir 35,17).

 ***“Ġesu’”***: It-tifsira tal-isem Ġesu’ jagħtiha l-anġlu lil Ġużeppi: *“u inti ssemmih Ġesu’, għax hu jsalva l-poplu tiegħu minn dnubiethom”* (Mt 1,21). Kull min itenni dan l-isem isalva: *“Għax kull min isejjaħ isem il-Mulej isalva”* (Rum 10,13). Din mhijiex maġija imma qawwa li ssalva. Ifissirha Pietru wara l- arrest: *“F’ħadd ħliefu ma hemm salvazzjoni, għax imkien taħt is-sema ma hemm isem ieħor mogħti lill-bnedmin li bih aħna għandna nkunu salvi”* (Atti 4,12).

**“Kien hemm ħafna li bdew jgħajtu miegħu biex jiskot imma hu aktar beda jgħajjat: ‘Bin David, ikollok ħniena minni!’”** (v.48)

*“****bdew jgħajtu miegħu biex jiskot”*:** Quddiem kull talba jitfaċċa l-għadu tagħna x-xitan li ma jridx li t-talba tagħna tasal quddiem *“it-tron tal-grazzja, biex naqilgħu ħniena u nsibu f’waqtha l-grazzja meħtieġa”* (Lhud 4,16). Il-mixja tal-fidi trid tħabbat wiċċha ma’ sitwazzjonijiet interjuri u esterjui li jkunu jridu jwaqqfuha.

***“aktar beda jgħajjat”***: L-għajta tal-għama hija talba ta’ ‘ras iebsa’, li tibqa’ tinsisti quddiem il-provi u ssir perseveranti, bħal dik l-armla li baqgħet tinsisti biex issir ġustizzja magħha (ara Lq 18,1-8).

**“‘Bin David, ikollok ħniena minni!’”:** Għall-Orjentali, din it-talbna hija arma qawwija kontra t-tentazzjoniji. Hija talba mimlija umilta’. Sa issa Bartimew mhuwiex kapaċi jidentifika l-vera problema. Mhijiex li huwa tallab. Jiskopriha meta jiltaqa’ ma’ Ġesu’: l-għama.

 **“Ġesu’ waqaf u qal: ‘Sejħulu’. Huma sejħu l-agħma u qalulu: ‘Agħmel il-qalb! Qum, qiegħed isejjaħlek’”** (v.49)

***“Sejħulu”***: Verb misjub tliet darbiet fl-istess vers. Ikbar ma kienet l-insistenza tal-agħma, ikbar hija l-istennija ta’ Ġesu’ li jiltaqa’ miegħu.

***“Agħmel il-qalb”***: Wieħed mir-rigali li jagħtina t-talb huwa l-kuraġġ: *“Agħmel il-qalb, ibni; dnubietek maħfura”* (Mt 9,2); *“Fid-dinja tbatu jkollkom. Iżda agħmlu l-qalb: jien rbaħt id-dinja”* (Ġw 16,33); *“Agħmel il-qalb, binti; il-fidi tiegħek fejqitek”* (Mt 9,22).

***“Qum”***: Huwa verb marbut mal-Qawmien. Jindika mod ta’ ħajja ġdida, frott tal-laqgħa personali ma’ Ġesu’.

***“qiegħed isejjaħlek”***: “(Marta*) marret issejjaħ lil oħtha Marija u minn taħt l-ilsien qaltilha: ‘L-Imgħallem hawn, u qiegħed isejjaħlek’”* (Ġw 11, 28); *“u hu jsejjaħ in-nagħaġ tiegħu waħda waħda b’isimhom u... in-nagħaġ jimxu warah għax jisimgħu leħnu”* (Ġw 10,3-4).

**“Dak tajjar il-mantar minn fuqu, qabeż fuq riġlejh u mar ħdejn Ġesu’.”** ***“tajjar il-mantar”***: Biex jiltaqa’ ma’ Kristu u jirċievi l-fejqan ried iħalli kollox, jitbattal minn kollox. Ħalla fil-ġenb dak li qabel kien joffrilu sikurezza. Il-mantar kien iġorr fih ukoll il-ftit flus li kien iddobba, kien iservi bħala għata mix-xemx qawwija u mill-kesħa tal-lejl: *“Jien ngħodd kollox bħala telf ħdejn il-qligħ kbir li hemm filli ngħraf lil Kristu Ġesu’ Sidi; minħabba fih ridt li nitlef kollox, u ngħodd kollox bħala knis”* (Fil 3,8). Ifakkarna fl-ewwel dixxipli li *“minnufih, ħallew ix-xbiek u marru warajh”* (Mk 1,18); *“Dak* (Levi) *talaq kollox, qam u mar warajh”* (Lq 5,27); is-samaritana ħalliet il-ġarra (ara Ġw 4,28).

**“tajjar... qabeż fuq riġlejh... mar”**: Tliet verbi li juru sinjal ta’ ħajja ġdida: *“Jiena ġejt biex ikollkom il-ħajja, u ħajja bil-kotra”* (Ġw 10,10). Ma jgħidx ‘neħħa’ imma ‘tajjar’, ma jgħidx ‘qam bilwieqfa’, imma ‘qabeż’. Il-fidi tikkonsisti f’li tagħmel xi ħaġa iktar.

 ***“mar ħdejn Ġesu’”***: *“tela’ fuq l-għolja u sejjaħ lejh lil dawk li ried. Huma resqu lejh”* (Mk 3,13).

**“U Ġesu’ kellmu u qallu: ‘Xi tridni nagħmillek?’ ‘Li nara, Rabbuni,’ wieġbu l-agħma.”** (v,51)

***“Xi tridni nagħmillek?”***: Hija mistoqsija li kull qaddej kien jagħmel lil sidu. Hija mistoqsija li kien għamilha qabel lil Ġakbu u lil Ġwanni (ara Mk 10,36).

***“Li nara”***: Il-verb grieg huwa *anàblepo* li għandu żewġ tifsiriet: li ‘nerġa nara’ jew ‘li nħares ’il fuq’. Bartimew qed jitlob li jagħraf lil Ġesu’ biex ikun jista’ jimxi warajh.

***“Rabbuni”***: Huwa titlu misjub f’San Ġwann fuq fomm Marija ta’ Magdala meta tiltaqa’ ma’ Krisitu Rxoxt (ara Ġw 20,16). Ma riedx sempliċament jgħid *‘Rabbi’*, Mgħallem, imma *‘Mgħallem tiegħi’*. Il-laqgħa ta’ bejn Ġesu’ u Bartimew issir għalhekk laqgħa profondament personali.

 ***“baqa’ miexi warajh fit-triq”***: Huwa verb fl-imperfett li juri mixja kontinwa u mhux ta’ mument. Ma ħalliex lil Ġesu’ jitolbu hu li jimxi warajh.